**Paskaidrojuma raksts**

**par Ogres novada pašvaldības saistošajiem noteikumiem Nr.30/2024 “Grozījumi Ogres novada pašvaldības 2024. gada 14. februāra saistošajos noteikumos Nr. 3/2024 “Par Ogres novada pašvaldības 2024. gada konsolidēto budžetu”**

**1. VISPĀRĪGA INFORMĀCIJA PAR GROZĪJUMU BŪTĪBU**

Pamatojoties uz Ogres novada pašvaldības budžeta izpildes analīzi gan ieņēmumos, gan izdevumos, papildus piešķirtajām mērķdotācijām vispārējās, interešu izglītības, pirmsskolas izglītības iestāžu un speciālās izglītības iestāžu pedagogu darba samaksai no šī gada septembra līdz decembrim, dotācijām profesionālās ievirzes mākslas un mūzikas izglītības programmu pedagogu darba samaksai un sociālās apdrošināšanas obligātajām iemaksām, un papildu līdzekļiem Eiropas Savienības projektu realizācijai, Ogres novada pašvaldības pieņemtajiem lēmumiem un izmaksām saistībā ar iepirkumu komisijas pabeigtām iepirkuma procedūrām, Ogres novada pašvaldības 2024. gada 31. oktobra budžeta grozījumos apkopoti šādi priekšlikumi pašvaldības budžeta grozījumiem:

1. precizēt ieņēmumu prognozes;
2. precizēt izdevumus pamatbudžetā valdības funkcionālajām kategorijām un ekonomiskās klasifikācijas kodiem;
3. precizēt pamatbudžeta finansēšanas daļu.

**2. Ogres novada pašvaldības ieņēmumi**

Ogres novada pašvaldības pamatbudžeta ieņēmumi saskaņā ar grozījumiem ir **110 278 302 *euro***, kas, salīdzinot ar apstiprināto budžetu, ir palielināti par **9 766 815 *euro***.



1. *tabula Ogres novada pašvaldības ieņēmumu izmaiņas 2024. gada oktobra grozījumos.*

Ogres novada pašvaldības pamatbudžeta ieņēmumu palielinājumu pamatā veido valsts mērķdotācijas vispārējās, interešu izglītības, pirmsskolas izglītības iestāžu un speciālās izglītības iestāžu pedagogu darba samaksai un sociālās apdrošināšanas obligātajām iemaksām, dotācijas profesionālās ievirzes mākslas un mūzikas izglītības programmu pedagogu darba samaksai un sociālās apdrošināšanas obligātajām iemaksām, kā arī realizējamo un jaunu Eiropas Savienības projektu saņemtās investīcijas un citi pašvaldības budžetā saņemtie valsts transferti noteiktam mērķim.

**Nodokļu ieņēmumi.** Ogres novada pašvaldības 2024. gada oktobra budžeta grozījumos sakarā ar ieņēmumu pārpildi pret plānoto – **iedzīvotāju ienākuma nodoklis palielināts**par **528 286 *euro***.

**Nenodokļu ieņēmumi:** Ogres novada pašvaldības 2024. gada oktobra budžeta grozījumos šieieņēmumi palielinās par **41 299 *euro*.** Galvenokārt tas saistīts ar to, ka ieņēmumi no pašvaldības īpašuma pārdošanas saskaņā ar domes pieņemtajiem lēmumiem palielināti par 26 700 *euro*. Procentu ieņēmumi par depozītiem, kontu atlikumiem palielināti par 9 174 *euro*.

**Valsts budžeta transferti:** Ieņēmumi, ko pašvaldība saņem no valsts budžeta konkrētam mērķim. Ogres novada pašvaldības 2024. gada budžeta grozījumos šie ieņēmumi palielinās par **9 161 009 *euro*.** Plānotas papildu valsts mērķdotācijas 4 mēnešiem vispārējās izglītības iestāžu pedagoģisko darbinieku darba samaksai un sociālās apdrošināšanas obligātajām iemaksām; piecgadīgo un sešgadīgo bērnu izglītošanā nodarbināto pedagogu darba samaksai un valsts sociālās apdrošināšanas obligātajām iemaksām; mērķdotācija interešu izglītības programmu pedagogu daļējai darba samaksai un valsts sociālās apdrošināšanas obligātajām iemaksām un speciālās izglītības iestāžu pedagogu darba samaksai un valsts sociālās apdrošināšanas obligātajām iemaksām 7 453 944 *euro* apmērā; papildu dotācijas profesionālās ievirzes izglītības iestāžu pedagogu darba samaksas pieaugumam 547 097 *euro* apmērā.

Valsts budžeta transfertos Ogres novada pašvaldībai 2024. gada oktobra budžeta grozījumos precizēti projektu ieņēmumi, attiecīgi gan samazināti, gan palielināti tiem plānotie ieņēmumi. Plānoti arī ieņēmumi vairākiem jauniem investīciju projektiem, lielākais no tiem ir ERAF projekts "Jaunogres aktīvās atpūtas kvartāla izveide" (230 356 *euro*) un pieci Erasmus programmas projekti. Ir saņemts projekta "Uzlabot vispārējās izglītības iestāžu mācību vidi Ogres novadā, 8.1.2.0/17/I/008" gala maksājums 654 301*euro* apmērā un veikta šim projektam ņemtā aizņēmuma atmaksa.

**Ārvalstu finanšu palīdzība:** Ogres novada pašvaldības 2024. gada oktobra budžeta grozījumos šieieņēmumi palielinās par **11 295 *euro*** Interreg Igaunijas - Latvijas projekta “Building Social Trust and inclusion:A Cross-Border Approach to empower individuals with Special Needs Nr.EE-LV00086” (lai sniegtu iespējas personām ar īpašām vajadzībām) realizācijai.

**Budžeta iestāžu ieņēmumi:** Ogres novada pašvaldības 2024. gada 31. oktobra budžeta grozījumos ir palielināti par **17 215 *euro***, kas pamatā saistīts ar ieņēmumu pārsniegumu par nekustamā īpašuma nomu.

**3. Ogres novada pašvaldības budžeta izdevumi**

Ogres novada pašvaldības 2024. gada pamatbudžeta izdevumu daļā precizēti izdevumi pa funkcionālajām kategorijām un ekonomiskās klasifikācijas kodiem, kopumā izdevumus palielinot par **7 103 682 *euro*,** kas pamatā saistīts ar papildu finansējumu pedagogu darba samaksai un valsts sociālās apdrošināšanas obligātajām iemaksām no šī gada septembra līdz novembrim, jo decembra algas izmaksās 2025. gada janvārī, projektu izmaksu precizējumiem un jaunu investīciju projektu realizācijas uzsākšanu, kā arī Ogres novada pašvaldības pieņemtajiem lēmumiem par līdzekļu piešķiršanu no “Izdevumi neparedzētiem gadījumiem”. Ogres novada pašvaldības 2024. gada pamatbudžeta izdevumi saskaņā ar grozījumiem ir **122 798 017 *euro*.**

**Vispārējie valdības dienesti:** Ogres novada pašvaldības izdevumi palielināti par **73 170 *euro***. Tas pamatā ir saistīts ar nepieciešamo papildus finansējumu 90 000 *euro* pašvaldību savstarpējiem norēķiniem par izglītības iestāžu sniegtajiem pakalpojumiem Ogres novada izglītojamiem.

Izdevumi neparedzētiem gadījumiem saskaņā ar pašvaldības domes pieņemtajiem lēmumiem samazināti par 17 000 *euro*.

**Sabiedriskā kārtība un drošība.** Izdevumi 2024. gada oktobra budžeta grozījumos samazināti par **198 *euro***. Pašvaldības policijai veikti iekšēji grozījumi apstiprinātā budžeta ietvaros, no transportlīdzekļu nomai plānotajiem izdevumiem 23 000 *euro* novirzīti uz transportlīdzekļa iegādi.

**Ekonomiskā darbība –** izdevumi 2024. gada oktobra budžeta grozījumos palielināti par **180 718 *euro***. Sadarbībā ar Vidzemes plānošanas reģionu pašvaldības konkursam "Remigrācijas atbalsta pasākums jaunu darba vietu radīšanai "Esi darba devējs Ogres novadā!"" paredzēti līdzekļi 7 423 *euro*. Tai skaitā autotransportam plānotie izdevumi palielināti par 170 770 *euro*. Ogres novada pagastu ielu ikdienas uzturēšanai paredzēts papildus nepieciešamais finansējums 29 645 *euro* apmērā.



*2. tabula Ogres novada pašvaldības izdevumu izmaiņas 2024. gada oktobra grozījumos.*

Plānots uzsākt Vēju ielas seguma atjaunošanu, šim mērķim paredzot budžeta grozījumos 136 000 *euro* lielu finansējumu. Lai novērstu Saules prospekta un pieguļošo teritoriju applūšanu stipru nokrišņu laikā lietus ūdens novadīšanai nepieciešami papildus 5 125 *euro*.

**Vides aizsardzība –** izdevumi palielināti par **16 630 *euro***. Lielākais izdevumu pieaugums saistīts ar pašvaldības aģentūras "Ogres komunikācijas" veiktajām iekšējām korekcijām 14 296 *euro* lietus ūdens kanalizācijas sakārtošanai Kalna prospektā.

**Pašvaldības teritoriju un mājokļu apsaimniekošana –** 2024. gada oktobra budžeta grozījumos izdevumi palielināti par **217 857 *euro***. Tas galvenokārt saistīts ar plānoto papildus finansējumu jauna ERAF projekta "Jaunogres aktīvās atpūtas kvartāla izveide" realizācijai 61 912 *euro* apmērā. Pašvaldības aģentūra "Ogres komunikācijas" teritoriju un mājokļu apsaimniekošanai papildus plāno izdevumus 146 836 *euro* apmērā un ūdensapgādei 44 146 *euro*. Savstarpēji koriģēti izdevumi Krapes pagasta pārvaldei, lai novērstu Lobes ūdens apgādes sistēmas ūdensvada bojājumu zem betona sūkņu mājas grīdas. Kopējā tāme avārijas seku likvidēšanai 18 185 *euro*. Papildus finansējums SIA Ogres namsaimnieks domes deliģēto funkciju izpildei 57 000 *euro* atkritumu apsaimniekošanai un koplietošanas telpu elektropatēriņam sociālajās mājās. Savukārt rotaļu laukuma izbūve Ogrē, Brīvības ielā 15 šogad netiks realizēta un šim mērķim plānotais finansējums (150 000 *euro*) samazināts.

**Atpūta, kultūra un reliģija –** izdevumi palielināti par **176 310 *euro***. Ogres vēstures un mākslas muzejam papildus 22 978 *euro*, tai skaitā saskaņā ar lēmumu no “Izdevumi neparedzētiem gadījumiem” 15 000 *euro* Uldevene pils modeļa ar radīto darbu kopumu iegādei. Papildus līdzekļi 129 813 *euro* Taurupes muižas klēts pārbūves iekšdarbiem un uzrakstam pie fasādes. Nepieciešams veikt noslēdzošos darbus un uzlabojumus, lai varētu atklāt daudzfunkcionālo centru "Viļņi", Ķeipenē. Šim mērķim paredzēts papildus finansējums 44 878 *euro*.

**Izglītība –** izdevumi palielināti par **6 330 604 *euro***, tai skaitā pedagogu darba samaksai un darba devēja sociālajām iemaksām Izglītības iestādēs no šī gada septembra līdz novembrim, jo decembra algas izmaksās 2025. gada janvārī, izdevumi palielināti par 5 941 003 *euro*, asistentu pakalpojumu nodrošināšanai par 9 505 *euro*. Skolēnu nodarbinātībai vasaras brīvlaikā no Nodarbinātības valsts aģentūras papildus 22 108 *euro*.

Iekšēji koriģējot plānotos izdevumus Lielvārdes PII “Pūt vējiņi” un PII “Riekstiņš” paredzēti līdzekļi jumta remontam, PII “Ābelīte” grīdas atjaunošanai "Montessori" grupā, PII “Zelta sietiņš” un PII “Saulīte” rotaļu laukumu pārbūvei. Jaunajai PII pie Lielvārdes pamatskolas nepieciešamo mēbeļu iepirkumam un aprīkojuma iegādei novirzīti 40 000 *euro* no atalgojuma.

Ieņēmumi no telpu nomas vasaras bērnu nometnēm novirzīti Madlienas vidusskolas virtuves inventāra (galdu un krēslu) iegādei 6 109 *euro*. Papildus ieņēmumi no Suntažu pagasta pārvaldes nekustamā īpašumu pārdošanas novirzīti Suntažu skolas jumta remontam saskaņā ar tāmi 14 000 *euro*. Valdemāra pamatskolas uzturēšanas izdevumiem papildus mērķdotācija 2024. gada četriem mēnešiem 86 574 *euro*. Sakarā ar vētras postījumiem Ogres centra pamatskolai paredzēts papildus finansējums jumta remontam.

Interešu un profesionālās ievirzes izglītības iestādēs pamatā iekšējās korekcijas: Ogres sporta centrā novirzīti līdzekļi futbola laukuma Meža prospektā 14 projektēšanai 12 040 *euro* no pamatlīdzekļu iegādes ietaupījuma; Ikšķiles mūzikas un mākslas skolā jauno mācību telpu kosmētiskajam remontam papildus plānoti 5 667 *euro*, samazinot izdevumus vairākās citās pozīcijās.

Finansējums “Pārējā citur neklasificētā izglītība” (izglītības projektu realizācijai) palielināts par 239 328 *euro*. Pamatā tas ir saistīts ar papildus finansējumu trīs jauniem Erasmus programmas projektiem par kopējo summu 55 622 *euro*. Projekta “Latvijas skolas soma” realizācijai papildus finansējums 42 277 *euro*, kā arī Kaibalas skolas pārbūvei par pirmsskolas izglītības iestādi papildus 116 155 *euro*.

**Sociālā aizsardzība –** 2024. gada budžeta grozījumos izdevumi palielināti par **108 591 *euro***, galvenokārt tas ir saistīts ar pabalsta maznodrošinātām ģimenēm precizētām izmaksām par 101 042 *euro*.

**4. Ogres novada pašvaldības budžeta FINANSĒŠANA**

**AIZŅĒMUMI**

Ogres novada pašvaldībai 2024. gada oktobra budžeta grozījumos plānoto aizņēmumu apjoms samazināts par 173 444 *euro*.



*3. tabula Ogres novada pašvaldības plānoto aizņēmumu izmaiņas 2024. gada oktobra grozījumos.*

Uz 2024. gada 31. oktobri Ogres novada pašvaldībai ir 107 aizņēmumu līgumi. (2024. gadā noslēgti četri jauni aizņēmumu līgumi). Aizņēmumu atmaksai 2024. gada oktobra budžeta grozījumos izdevumi palielināti par 654 301 ***euro***.

|  |  |
| --- | --- |
| **Projekta nosaukums** | **Palielinās Valsts kasei atgriežamais aizņēmums** |
| Projekts 8.1.2.0/17/I/008 Uzlabot vispārējās izglītības iestāžu mācību vidi Ogres novadā A2/1/22/254, P-173/2022 | **654 301** |

*4. tabula Ogres novada pašvaldības aizņēmumu atmaksu izmaiņas 2024. gada oktobra grozījumos.*

Līdzekļu atlikumu uz gada beigām Ogres novada pašvaldības 2024. gada oktobra grozījumos plānots palielināt par **1 835 388 *euro***, kas galvenokārt saistīts ar to, ka Izglītības iestāžu 2024. gada mērķdotācijas decembra algām paliks atlikumā un tās tiks izmaksātas 2025. gada janvārī.

Domes priekšsēdētājs E. Helmanis